Morten

Hej gamle klassekammerater

Her lidt om, hvad jeg har bedrevet i de sidste 24 år.

Efter studentereksamen og en velfortjent sommerferie havde jeg lidt arbejde, 3 måneders tid, på en fabrik i Køge. Så var det tid til lidt juleferie, hvorefter jeg rejste et par måneder til Canada. Hjem igen og arbejde lidt mere på fabrik i Fakse, aftjene værnepligt (heldigvis kun én måned i civilforsvaret) og så pakke kufferten for at tage 5 måneder til Australien, hvor Birgitte stod og tog imod i Sydney Lufthavn.

Vel hjemme tog jeg en 1-årig HH for studenter på Køge Handelsskole, hvorefter jeg tog fire-toget ind til København. Efter lidt småjobs startede jeg i februar 1990 som studenterhjælp i den engang så hæderkronede Kreditforeningen Danmark. Efter et ganske kort stykke tid faldt jeg pladask for en kollega, men Hanne var desværre ikke tilgængelig og fandt aldrig ud af mine drømme før 15 år senere. I kreditforeningen startede jeg i arkivet i kælderen og begyndte efterhånden at stige i etagerne. Der var ekstrem mange kontorflytninger i de tider. Boede i starten på Amager, så Frederiksberg, så Sorgenfri, så Greve, så Ølby, så Sorgenfri, så Frederiksberg, så Husum og nu p.t. Tåstrup. Var i kreditforeningen i 17 år i mange forskellige afdelinger og nogle samlivsskaber til følge. I 2007 skiftede jeg arbejdsplads til KAB, der er et administrationsselskab, der primært administrerer almene boliger.

I 2005 gik det endelig op for Hanne, at jeg stod og ventede og vi er nu sammen på femte år. Hanne har to "børn" - Julie på 22, der flyttet hjemmefra og Mads på 18, som stadig bor hjemme og p.t (maj 2010) går i 1. G. Jeg har ikke egne børn og det bliver nok heller ikke tilfældet og dog, du Tine, giver jo inspiration ;o))

Det der fylder mest (bortset fra at vi leder efter nyt hus i øjeblikket) er rejser, sport og sommerhus på Samsø og nogle gange slår vi 3 fluer med et smæk og rejser til Samsø og dyrker sport......, narjjj den skal der nok arbejdes lidt mere med.

Jeg tror, at det bliver SÅ sjovt og hyggeligt at ses igen og få snakket årene godt igennem. Glæder mig til at se jer allesammen.